Neuradni prevod
MEMORANDUM O SOGLASJU
med
Ministrstvom za okolje in prostor Republike Slovenije
in
Ministrstvom za podeželje, kmetijstvo in domovino dežele Baden-Württemberg, Zvezna republika Nemčija,
za izpust risa (Lynx lynx), z imenom Fantom, v naravno okolje na območju Schwarzwalda v Zvezni deželi Baden-Württemberg.
Ministrstvo za okolje in prostor Republike Slovenije
in
Ministrstvo za podeželje, kmetijstvo in domovino dežele Baden-Württemberg, Zvezna republika Nemčija,
(v nadaljnjem besedilu: udeleženca)
· ob upoštevanju, da sta Republika Slovenija in Zvezna republika Nemčija pogodbenici Konvencije o varstvu prosto živečega evropskega rastlinstva in živalstva ter njunih naravnih habitatov (v nadaljnjem besedilu: Bernska konvencija),

· ob upoštevanju, da nameravata Republika Slovenija in Zvezna republika Nemčija z izvajanjem 11. člena Bernske konvencije ohraniti populacijo navadnega risa (Lynx lynx) na svojih ozemljih, zlasti na območju Schwarzwalda v Zvezni deželi Baden-Württemberg in na ozemlju Republike Slovenije,

· ob upoštevanju določb Direktive Sveta 92/43/EGS o ohranjanju naravnih habitatov ter prosto živečih živalskih in rastlinskih vrst, Zakona o ohranjanju narave Republike Slovenije (Uradni list RS, št. 96/04, 61/06, 8/10, 46/14, 21/18, 31/18, 82/20, 3/22, 105/22, 18/23 in 97/25 s spremembami) ter ustrezne zakonodaje Zvezne republike Nemčije na področju varstva narave,

· ob upoštevanju, da je navadni ris vrsta, zaščitena v pravnem okviru Evropske unije, zlasti na podlagi Direktive Sveta 92/43/EGS o ohranjanju naravnih habitatov ter prosto živečih živalskih in rastlinskih vrst,

· ob priznavanju pomena vzpostavitve ugodnega stanja ohranjenosti populacij risa ter ključne vloge čezmejne izmenjave genetsko ustreznih osebkov pri oblikovanju širše metapopulacije v srednji in zahodni Evropi z namenom zagotavljanja dolgoročne povezanosti z izvorno karpatsko populacijo,

· ob ugotovitvi, da je bil risji mladič z identifikacijsko številko 0503500082421, poimenovan Fantom, moškega spola, najden na ozemlju Republike Slovenije, potem ko je ostal brez starševske oskrbe,

· ob upoštevanju, da je bil navedeni osebek najprej oskrbovan v Živalskem vrtu Ljubljana, nato pa premeščen v specializiran rehabilitacijski center Wildlife and Species Conservation Center Sachsenhagen v Zvezni republiki Nemčiji,

· ob ugotovitvi, da je osebek na podlagi strokovne presoje dosegel ustrezno stopnjo telesne pripravljenosti in vedenjske samostojnosti ter je zato primeren za izpust v naravo,

· ob upoštevanju pobude nemške strani za vključitev tega osebka v projekt »Lynx Baden-Württemberg« na območju Schwarzwalda v Zvezni deželi Baden-Württemberg,

· na podlagi pozitivnih strokovnih mnenj slovenskih institucij, pristojnih za gozdarstvo in lovstvo ter varstvo narave, ki so ugotovile, da je izpust v naravo na območju Schwarzwalda v Zvezni deželi Baden-Württemberg risa z identifikacijsko številko 0503500082421, poimenovanega Fantom, samca, ki je ostal brez starševske oskrbe, v največjo korist njegove dobrobiti,
sklenila naslednje:
1. odstavek
(Predmet Memoranduma o soglasju)
Predmet tega memoranduma o soglasju je izpust enega osebka navadnega risa (Lynx lynx), z identifikacijsko številko 0503500082421, poimenovanega Fantom, samca, najdenega na ozemlju Republike Slovenije, v naravno okolje območja Schwarzwalda v Zvezni deželi Baden-Württemberg, Zvezna republika Nemčija, v okviru projekta »Lynx Baden-Württemberg«, z namenom prispevanja k ohranjanju populacije vrste in krepitvi njene genetske raznovrstnosti v Evropi.


2. odstavek
                         (Ukrepi za varstvo in spremljanje živali po izpustu)
Ministrstvo za podeželje, kmetijstvo in domovino dežele Baden-Württemberg namerava v okviru tega memoranduma o soglasju osebek izpustiti v naravno okolje območja Schwarzwalda ter zagotoviti ustrezno spremljanje njegovega stanja najmanj tri leta po izpustu, da se olajša njegova prilagoditev na življenje v naravi.
3. odstavek
(Naravovarstveni in strokovni standardi)
Dejavnosti, dogovorjene na podlagi tega memoranduma o soglasju, se izvajajo v skladu:
· s pravnim redom Evropske unije;
· z nacionalno zakonodajo Republike Slovenije in Zvezne republike Nemčije;
· s priznanimi strokovnimi smernicami na področjih varstva narave in dobrobiti živali, zlasti s smernicami za ohranjanje in upravljanje populacij navadnega risa.

4. odstavek
(Razdelitev stroškov)
Udeleženca sta se dogovorila, da vse stroške, nastale pred podpisom tega memoranduma o soglasju v zvezi z oskrbo, rehabilitacijo in prevozom zadevnega risa, kot tudi vse stroške, povezane z njegovim izpustom, v celoti krije nemška stran.
5.  odstavek
(Nadaljnje sodelovanje med udeležencema)

Udeleženca priznavata možnost prihodnjih izmenjav in izpustov genetsko ustreznih risov iz Zvezne republike Nemčije v Republiko Slovenijo.

Udeleženca sta se dogovorila, da bo v vseh znanstvenih, strokovnih ali javnih objavah, povezanih z izpustom tega osebka risa, ustrezno priznano sodelovanje Republike Slovenije, Zvezne republike Nemčije in Zvezne dežele Baden-Württemberg.
6.  odstavek
(Reševanje odstopanj)
Vsa neskladja med udeležencema glede razlage tega memoranduma o soglasju se rešujejo s pogajanji ali na druge mirne načine, o katerih se udeleženca medsebojno dogovorita.

7. odstavek
(Začetek učinkovanja)
Ta memorandum o soglasju začne učinkovati z dnem podpisa obeh udeležencev.
8.  odstavek
(Končne določbe)
Ta memorandum o soglasju je sestavljen v dveh izvirnikih v angleškem jeziku.
Podpisano v _________________ dne _________________.
za Ministrstvo za okolje in prostor Republike Slovenije
v. d. generalne direktorice Direktorata za okolje, naravo in podnebje
mag. Tanja Bolte

Podpisano v _________________ dne _________________.
za Ministrstvo za podeželje, kmetijstvo in domovino dežele Baden-Württemberg
Generalni direktor Direktorata za državne gozdove
Martin Strittmatter
